Source: http://dteodorescu.blogspot.com/2017/09/
Timestamp: 2018-07-20 20:01:05+00:00

Document:
SPORT FAN CLUB: septembrie 2017
Penicilina Iaşi, la început de sezon în voleiul românesc
Voleibalistele de la Penicilina Iași vor disputa sâmbătă, de la ora 13,00, în sala proprie, prima partidă de pregătire. Adversar va fi echipa C.S.U. Galați, din eșalonul secund. Antrenorul Rareș Puni are la dispoziție un nucleu de jucătoare care au evoluat și în ediția anterioară a Diviziei A1 sub culorile clubului ieșean: Elena Cvijovic, Ana Ursachi, Mihaela Stângă, Anda Streșină și Maria Grabovețcaia. Alături de acestea se pregătesc Alina Gagea (universal, 24 ani, de la SCM U Craiova ), Irina Andreica(coordonator, 23 ani, de la Unic Piatra Neamț), Roxana Pintea (libero), sportive care au jucat și în sezonul trecut în prima divizie, precum și Evgenja Milivojevic (coordonator, 24 de ani) din Muntenegru, Elizaveta Suslova (universal, 21 de ani, de la Chișinău).
”Am dorit în vară să alcătuim un lot din jucătoare formate la cluburi din Iași sau din alte localități din țară. Cu părere de rău, trebuie să spun că nu am reușit, numărul voleibalistelor valoroase, care să fie competitive la nivelul primului eșalon fiind foarte mic. În prezent, avem un lot cu potențial, în care am încredere că vor reuși evoluții bune. Obiectivul pentru noul sezon este locul 8. În paralel, continuăm creșterea tinerelor talente, pornind de la minivolei și continuînd cu speranțe. Am inițiat o colaborare şi cu un club privat de volei, condus de prof. Oana Pralea pentru a lărgi aria de selecție la nivelul copiilor” – a declarat Vasile Chebac, președinte executiv la ACS Penicilina Iași.
Primul meci oficial al echipei ieșene va avea loc la 14 octombrie, la Târgoviște, cu CSM din localitate.
Publicat de Dan Teodorescu la 13:54 Niciun comentariu:
Simpozionul Internaţional „Monumentul – Tradiţie şi Viitor” s-a deschis la Teatrul Naţional "Vasile Alecsandri" din Iaşi
La Iaşi, Simpozionul Internaţional „Monumentul – Tradiţie şi Viitor” a ajuns anul acesta la a XIX-a ediție. Manifestarea este găzduită de Muzeul Unirii din Iași, acolo unde gazda Aurica Ichim este un "factotum", ca de fiecare dată, pe latura organizatorică.
Simpozionul reuneşte specialişti de prestigiu din cadrul Ministerului Culturii, Academiei Române, a Institutului Național al Patrimoniului, Uniunii Naționale a Restauratorilor Monumentelor Istorice, personalități din institute de cercetare și universități din țară și străinătate, care au preocupări constante în domeniile cercetării, conservării şi restaurării monumentelor istorice.
În 2017, temele vor fi următoarele: Viața monumentelor (ctitorii, moșteniri, înstrăinări, degradări, restaurări), Primul Război Mondial – Memoria Monumentelor, Tehnici şi tehnologii de restaurare.
Programat în perioada 28 septembrie-1 octombrie 2017, Simpozionul Internațional MONUMENTUL - TRADIȚIE ȘI VIITOR, cu oaspeţi din toată ţara, dar şi din Republica Moldova, Ucraina şi Franţa, este organizatat de Ministerul Culturii şi Identităţii Naţionale, Complexul Muzeal Național „Moldova” Iași - Muzeul Unirii, Mitropolia Moldovei şi Bucovinei, Primăria Municipiului Iași, Consiliul Județean Iași,
Direcția Județeană pentru Cultură Iași, Institutul Național al Patrimoniului Bucureşti, Uniunea Naţională a Restauratorilor de Monumente Istorice, Academia de Ştiinţe a Republicii Moldova, Institutul Patrimoniului Cultural - Chişinău, Garnizoana Iași, Centrul Cultural Român „Eudoxiu Hurmuzachi” Cernăuţi.
În dimineaţa zilei de joi, 28 septembrie 2017, sala mare de spectacole a Teatrului Naţional "Vasile Alecsandri" Iaşi a găzduit deschiderea oficială a simpozionului, moderatorul evenimentului fiind Aurica Ichim, coordonatorul Muzeului Unirii.
În deschiderea evenimentului, doamna Aurica Ichim (coordonatorul proiectului) ne spune: "Ediţia din 2017 este dedicată împlinirii unui secol de când oraşul Iaşi şi-a deschis cu generozitate porţile pentru a-i primi pe românii de pretutindeni, refugiaţi de război. Numeroase clădiri-monument al Iaşilor au adăpostit atunci cele mai importante instituţii şi personalităţi ale României, devenind însemnate locuri de memorie. Iaşul era atunci capitala ţării, iar populaţia Iaşilor s-a triplat. Dorim să aducem un omagiu celor care atunci s-au jertfit pentru ţară! Trebuie să salvăm acum monumentele, oricare ar fi ele.Tuturor vă mulţumesc că sunteţi aici!".
După intonarea Imnului Naţional al României de către corul Garnizoanei Iaşi, Înaltpreasfinţitul Teofan, Mitropolitul Moldovei şi Bucovinei, a dat apoi binecuvântarea, rostind: "Zidurile nu au viaţă, dar vorbesc despre viaţă. Zidurile monumentelor istorice vorbesc despre istoria noastră. Simpozionul Monumentul - tradiţie şi viitor este dedicat anului 1917. Cu 100 de ani în urmă, în această sală de teatru găsim Parlamentul, unde se discuta despre împropietărirea ţăranilor şi votul universal. La Muzeul Unirii îl găsim pe regele Ferdinand I al României. Simpozionul este consacrat anului 1917 şi Marii Uniri. Multe monumente istorice sunt astăzi restaurate, slavă ţie Doamne. Fără ele rămânem neant în istorie!".
Au transmis apoi salutul instituţiilor pe care le reprezintă Maricel Popa (preşedintele Consiliului Judeţean Iaşi), Gabriel Harabagiu (viceprimarul municipiului Iaşi), Gheorghe Popa (secretar de stat în Ministerul Culturii şi Identităţii Naţionale, cu un discurs de adevărat fost actor al scenelor din Bacău, Brăila şi Botoşani), Alexandru Zănoagă (consilier şi delegat al Prefectului Judeţului Iaşi), Lăcrămioara Stratulat (managerul Complexului Muzeal Naţional Moldova Iaşi), Virgil Băbâi (directorul Direcţiei Judeţene pentru Cultură Iaşi), Daniel Sabău (preşedintele Uniunii Naţionale a Restauratorilor de Monumente Istorice), Cătălin Turliuc (Filiala Iaşi a Academiei Române - Institutul de Istorie "A. D. Xenopol"), Liliana Condraticova (Academia de Ştiinţe a Republicii Moldova - din Chişinău), Vasile Tărâţeanu (Centrul Cultural Român "Eudoxiu Hurmuzachi" din Cernăuţi - Ucraina), ultimul menţionând: "Sunt 500.000 de români în Ucraina. Suntem în doliu la Cernăuţi privind limba română, care se află acum în primejdie. Este o primejdie pe care nu ştim cum o vom depăşi. Vom pierde 62 de şcoli cu predare în limba română şi doar Curtea Constituţională de la Kiev şi cea Internaţională ne mai pot salva. Vor fi clase ucrainiene, cu elevi români! Apelăm şi la instituţiile statului român pentru ca Ucraina să retragă acea lege rea, chiar dacă preşedintele Ucrainei, Petro Poroşenko, a promulgat deja Legea care restricționează predarea în limba română în şcoală!".
Alături de Alexandru Marian (directorul firmei Construcţii Unu, acum şi pe post de translator), francezul Jean Marie Lanfrie a transmis salutul restauratorilor europeni de monumente istorice.
Au primit apoi diplome de excelenţă din partea Primăriei Municipiului Iaşi, înmânate de doamna Aurica Ichim, oamenii care s-au evidenţiat de-a lungul timpului în domeniul monumentelor şi istoriei, profesori şi academicieni, precum Jean Marie Lanfrie, Ştefan Mănciulescu (arhitect în cadrul Ministerului Culturii din Franţa), Ioan Caproşu, Ştefan Gorovei, Voica Maria Puşcaşu, Tereza Sinigalia, Vasile Tărâţeanu, Vasile Dascălu, Gheorghe Postică (viceministru al culturii din Republica Moldova), Victor Spinei.
Au urmat apoi comunicările în plen, susţinute de Ioan Opriș - cu tema "Monumentele astăzi" (aplaudat de asistenţa din sală) şi Bogdan Maleon - cu ocazia lansării volumului "Monumentul - XVIII".
În foaierul teatrului ieşean a avut loc Vernisajul expoziției "SOS - patrimoniul cultural arhitectural național”, prezentat de dr. arh. Daniel Sabău.
Actorul Emil Coşeru a interpretat câteva personaje istorice, din urmă cu 100 ani.
De menţionat că primarul Mihai Chirica nu a putut fi prezent la deschiderea simpozionului, deoarece la acea oră, la Palatul Roznovanu, domnia sa avea discuţii oficiale cu Excelenţa Sa Michele Ramis, ambasadorul Franţei în România.
Joi după-amiază şi vineri, lucrările simpozionului continuă la Muzeul Unirii de pe strada Alexandru Lăpuşneanu, cu lansări de carte, vernisaje expoziţionale şi prezentări de comunicări ştiinţifice.
Vor urma vizite la monumentele istorice din Iaşi, la Mănăstirile Bârnova, Frumoasa și Cetățuia.
Sâmbătă şi duminică, participanţii au fost invitaţi într-o excursie de studii şi documentare pe traseul Iaşi - Biserica Rotondă, Lețcani - Palatul "Al. I. Cuza" Ruginoasa - Palatul Cantacuzino, Pașcani - Mănăstirea Probota - Biserica "Cuvioasa Paraschiva", Dolheştii Mari - Mănăstirea Râșca - Mănăstirea Slatina - Biserica "Intrarea în Biserică", sat Buhalnița, com. Hangu - Biserica de lemn "Sf. Dumitru" - Bicazul Ardelean - Lacul Roșu, respectiv Lacul Roșu - Mănăstirea Bistrița - Mănăstirea Bisericani - Mănăstirea
Pângărați - Biserica "Schimbarea la față", com. Văleni - Piatra Neamț - Hanul de la Șerbești - Biserica "Sf. Gheorghe" și conacul Cantacuzino, com. Ștefan cel Mare - Mănăstirea și Monumentul Eroilor de la Războieni - Conacul Ștefan Catargiu din Tupilați - Casa Memorială "Vasile Alecsandri" Mircești - Castelul de la Miclăuşeni - Iaşi.
DAN TEODORESCU (Sursa: http://monumentul.ro/wp-content/uploads/2017/09/program2017.pdf)
Publicat de Dan Teodorescu la 21:58 Niciun comentariu:
TeleMoldova Iaşi a găzduit festivitatea de premiere a concursului "Din rădăcină spre coroana sufletului românesc"
Miercuri, pe 27 septembrie 2017, la sediul postului de televiziune TeleMoldova Iaşi / Prima TV Iaşi a avut loc un spectacol artistic, cu ocazia festivităţii de premiere a concursului "Din rădăcină spre coroana sufletului românesc", organizat de Asociaţia Judeţeană Iaşi "Moldova" a Pensionarilor şi Centrul Cultural Multifuncţional pentru Vârsta a Treia Iaşi. Partenerii evenimentului au fost Liga Scriitorilor - Filiala Iaşi-Moldova, Uniunea Artiştilor Plastici - Sucursala Iaşi şi Asociaţia Literară "Păstorel" Iaşi (ALPI).
Manifestarea a avut loc în cadrul programului "Şcoala de Vară a Bunicilor şi Nepoţilor - ediţia a IV-a - 2017". Moderatorii evenimentului găzduit de studioul de televiziune de la etajul al VII-a al Facultăţii de Inginerie Chimică şi Protecţia Mediului "Cristofor Simionescu", din cadrul Universităţii Tehnice "Gheorghe Asachi" Iaşi, acolo unde se poate ajunge doar urcând pe jos 168 trepte (!!!), deoarece liftul nu mai funcţionează de anul trecut, au fost Magdalena Lupu şi Petru Frăsilă, ultimul fiind Directorul General al postului TeleMoldova Plus Iaşi, un vechi combatant pe altarul culturii moldave.
După deschiderea făcută de cei doi moderatori s-a menţionat juriul concursului propriu-zis, alcătuit din Petru Frăsilă, Mihai Păstrăguş, Mihai Batog-Bujeniţă, Irena-Ioana Brodoceanu şi Nicoleta Marinescu. Atelierele de creaţie au fost coordonate de Livia Ciupercă (arte plastice), Liliana Costea (muzică şi creaţie), Corina Matei-Gherman (poezie şi epigrame), iar discuţiile despre importanţa lecturii la orice vârstă au fost coordonate de Elena Leonte.
Un reuşit recital de poezie şi epigrame a fost susţinut de Doina Guriţă, Olina Petrov, Titi Nechita, Dan Teodorescu, Doina Toma, Vasile Larco şi Corina Matei-Gherman, care au primit diplome de excelenţă din partea organizatorilor. Au mai citit din compunerile lor elevele Andreea Butnaru şi Maria Butnaru.
În direct de la masa oficială, Silviu Teodorescu (10 ani, elev în clasa a IV-a A a Şcolii Gimnaziale "Ştefan Bârsănescu" Iaşi, cu premiul al II-lea cucerit la secţiunea arte, după reuşitele sale tablouri de artă decorativă, prin metoda quilling) a purtat un dialog profesional-artistic cu doamna prof. Livia Ciupercă, care a încântat asistenţa din studio.
Partea muzicală a manifestării a fost susţinută de ansamblul de viori "Prietenia" (coordonator: Paul Şerban), grupul de copii şi bunici "Ciurbeştenii" în mai multe ipostaze artistice, muzică folk cu Elena Crăciun şi Ana Beşleag, muzică populară cu Antonia Coşarcă, Rodica Ioniţă-Grosu etc.
Doamna Irena-Ioana Brodoceanu, bibliotecar la Biblioteca Judeţeană "Gheorghe Asachi" Iaşi şi voluntar la "Centrul Cultural Multifuncţional pentru Vârsta a Treia din Iaşi - România" a prezentat concursul "Citesc, ştiu, gândesc, mă exprim", adresat publicului şi telespectatorilor.
De menţionat că unul dintre sponsorii de bază ai concursului a fost doamna Elena Ceobanu, administratorul firmei "Trans Polosam" Iaşi, care este o companie de transport persoane cu curse regulate de traseul Iaşi-Oneşti-Codlea-Sibiu-Deva, cu închirieri de autocare şi microbuze.
După cum ne declara directorul general Petru Frăsilă, postul "TeleMoldova" Iaşi va fi reintrodus pe cablul RCS & RDS nu peste mult timp, el putând fi vizionat în prezent pe celelalte reţele de cablu din România, dar şi online la adresa www.telemoldova.ro
România merge la turneul final de la EURO 2018 la futsal
Cu scorul general de 9-6 (2-2 în tur, la Deva şi 7-4 în retur, la Tbilisi), naţionala de futsal a României s-a calificat la turneul final de la EURO 2018, de la Ljubljana (Slovenia).
În meciul retur, din seara zilei de 26 septembrie 2017, tricolorii au învins cu 7-4 (3-3) în sala ”Sports Palace” din capitala Georgiei, prin golurile marcate de Savio Valadares (4), Emil Răducu, Paulo Ferreira și Florin Matei. În meciul Georgia - România evoluţia scorului a fost următoarea: 0-1, 3-1, 3-3, 3-4, 4-4, 4-7.
- România: 1. Vlad Iancu - 2. Florin Matei, 4. Paulo Ferreira, 8. Florin Ignat, 11. Savio Valadares. Rezerve: 12. Petrişor Tonița - 3. Cristian Matei, 6. Emil Răducu (căpitan), 7. Robert Lupu, 9. Felipe Oliveira, 10. Dumitru Mimi Stoica, 15. László Szöcs, 17. Alpar Csoma, 20. Adrian Pânzaru. Antrenor-jucător: Robert Lupu.
- Georgia: 1. Kupatadze - 3. Chanukvadze, 10. Roninho, 13. Bobokhidze (căpitan), 17. Sebiskveradze. Rezerve: 12. Bukia - 4. Kakabadze, 5. Lukava, 7. Tophuria, 8. Kobaidze, 9. Todua, 11. Maisaia, 18. Kurtanidze, 20. Silva Santos. Antrenor: Avtandil Asatiani.
A arbitrat brigada Ondřej Černý (Cehia) - Timo Onatsu (Finlanda), rezervă fiind Kirill Naishouler (Finlanda).
Alături de naţionala României s-a mai aflat, din partea FR Fotbal, ieşeanul Ciprian Paraschiv.
Tot din faza play-off, au mai obţinut calificarea la turneul final din Slovenia echipele Franţei, Poloniei şi Serbiei, după următoarele rezultate din meciurile retur: Serbia - Cehia 4-4, Polonia - Ungaria 6-4, Croaţia - Franţa 4-5.
Opt echipe naţionale au fost deja calificate la UEFA Futsal EURO 2018, ele fiind Slovenia (țara gazdă), Italia, Azerbaijan, Ucraina, Portugalia, Spania (deținătoarea trofeului), Kazakhstan și Rusia. Turneul final se va desfășura pe „Arena Stožice” din Ljubljana (Slovenia), în perioada 30 ianuarie - 10 februarie 2018. Ultima dată, România a fost prezentă la turneul final de la EURO 2014, din Belgia, atunci când selecţionerul naţionalei noastre a fost Nelu Stancea, antrenor la CSM Politehnica Iaşi.
* Tricolorii sosesc la Sala LPS Iaşi, din Dealul Copoului
După această superbă calificare la EURO 2018 la futsal a naţionalei României, "tricolorii" de la Informatica Timişoara (Vlad Iancu, Robert Lupu, Sávio Valadares, Felipe Oliveira) vor sosi la Iaşi, pentru meciul de campionat cu CSM Politehnica. Etapa a IV-a din Liga I de futsal programează sâmbătă, pe 30 septembrie 2017, de la ora 16.00, la Sala LPS din Dealul Copoului, meciul dintre CSM Politehnica Iaşi şi Informatica Timişoara. Va fi o partidă dificilă pentru echipa moldavă, dar nici bănăţenii nu vor avea un joc prea lejer la Iaşi!
Celelalte partide ale rundei cu nr. 4 sunt:
- 1 octombrie: City'Us Târgu Mureş - Futsal Klub Odorheiu Secuiesc (ora 17:00) şi Imperial Wet Miercurea Ciuc - CS United Galaţi (ora 19:00).
- 2 octombrie: Spicom Sfântu Gheorghe - Muncitorul Reşiţa (ora 18:00).
- 3 octombrie: Autobergamo Deva - Dunărea 2005 Călăraşi (ora 18:00).
În etapa a V-a, în deplasare, CSM Poli Iaşi se va confrunta cu vicecampioana naţională en-titre CS United Galaţi, iar apoi va reveni din nou pe teren propriu, pentru disputa cu fosta campioană City'Us Târgu Mureş.
*** UPDATE: Meciul CSM Poli Iaşi-Informatica Timişoara a fost amânat în ultima clipă, de către oaspeţii din Banat, aflaţi sub "protecţia" FR Fotbal!!!
Publicat de Dan Teodorescu la 08:35 Niciun comentariu:
Visuri la început de drum în viață: ”Trophy Iași” la gimnastică ritmică a fost o reușită!
Tradiționala competiție de gimnastică ritmică ”Trophy Iași” s-a bucurat și în acest an de mult succes, atât din punct de vedere organizatoric, cât și tehnic și spectacular. Pasiunea și seriozitatea profesorului Constantin Radu au creionat condițiile pentru un concurs frumos, plin de eleganță, într-o ambianță plăcută și entuziastă. Spre exemplu, la intrarea pe covorul de concurs a fost amplasată o machetă la dimensiuni mari a Palatului Culturii, simbol al Iașului, pe sub bolta căruia își făceau apariția concurentele.
Cele peste 130 de gimnaste de vârste cuprinse între 4 și 18 ani, venite de la cluburile din țară, dar și din Italia, Grecia, Rep. Moldova și Ucraina au fost atent evaluate de un juriu de ținută, condus de arbitra internațională Marinela Jipa. Invitată de onoare a ”Trophy Iași” a fost vicecampioana olimpică de la Los Angeles, din1984, Doina Stăiculescu.
Ieșeanca Andreea Verdeș a dominat întrecerile de senioare, în absența bucureștencei Ana Luiza Filioreanu, care a preferat să se odihnească după un sezon internațional încărcat. Duelul dintre cele două talentate gimnaste va avea loc, totuși, la Campionatele Naționale de senioare, junioare, individual și pe echipe, din perioada 6-8 octombrie, de la București, unde Andreea doreşte foarte mult să obțină măcar un titlu național. La junioare, Laura Aniței a stârnit ropote de aplauze la fiecare apariție, exerciții bine cotate având, de asemenea, Denisa Stoian de la CSM Ploiești, Marcela Rob de la LPS Baia Mare, Iustina Coșarcă de la CSȘ Iași. La prejunioare și copii, sportivele din Odessa, Chișinău, Kalamata și Pesaro au urcat de cele mai multe ori pe podium. Festivalul ansamblurilor de gimnastică ritmică ”Ginetta Stoenescu” ne-a amintit de candoarea și sinceritatea jocurilor copilăriei. De spectacolul acestei îmbinări a sportului și artei au fost privați mulți dintre cei cărora li se adresa, elevii școlilor ieșene. Prea puțini părinți cu copii, aproape deloc cadre didactice cu elevii lor. Ar fi fost o utilă ”lecție” de educație, fără tablă și fără catedră, ci cu muzică, mișcări ritmate și costume viu colorate...Școala altfel!

References: CSM 
 CSM 
 CSM 
 CSM 
 CSM 
 CSM 
 CSM